यूपी में कोविड-19 से 27 और लोगों की मौत, 1,746 नए मामले सामने आए
उत्तर प्रदेश में पिछले 24 घंटों के दौरान कोविड-19 से 27 और मरीजों की मौत हो गई तथा सोमवार (19 अक्टूबर) को संक्रमण के 1,746 नए मामले सामने आए।
लखनऊ। उत्तर प्रदेश में पिछले 24 घंटों के दौरान कोविड-19 से 27 और मरीजों की मौत हो गई तथा सोमवार (19 अक्टूबर) को संक्रमण के 1,746 नए मामले सामने आए। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने सोमवार को बताया कि राज्य में पिछले 24 घंटों के दौरान कोविड-19 से 27 और मरीजों की मौत हो गई। इसके साथ ही राज्य में इस संक्रमण से मरने वालों की संख्या बढ़कर 6,685 हो गई है। उन्होंने बताया कि पिछले 24 घंटों के दौरान 3,093 मरीज कोविड-19 से पूरी तरह उबरकर ठीक भी हुए हैं। प्रदेश में अब तक 4,18,685 मरीज ठीक हो चुके हैं। इस तरह राज्य में इस संक्रमण से उबरने की दर बढ़कर 91.64 फीसद हो गई है। प्रसाद ने बताया कि पिछले 24 घंटों के दौरान राज्य में 1,746 नए मरीजों के कोविड-19 पीड़ित होने की पुष्टि हुई।उन्होंने बताया कि राज्य में संक्रमण की दर मार्च से 31 मई तक 3.3 प्रतिशत रही, जबकि जून में यह चार प्रतिशत, जुलाई में 4.2 प्रतिशत, अगस्त में 4.6 और सितंबर में चार प्रतिशत रही जो अक्टूबर में घटकर 2.1 प्रतिशत रह गई है। अपर मुख्य सचिव ने बताया कि रविवार को प्रदेश में 1,35,000 नमूनों की जांच की गई। राज्य में अब तक एक करोड़ 31 लाख से ज्यादा नमूनों की जांच हो चुकी है।